Tarybos reglamentas (EB) Nr. 1667/2000
2000 m. liepos 17 d.
iš dalies keičiantis Reglamentą (EB) Nr. 3072/95 dėl bendro ryžių rinkos organizavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi:
(1) Tarybos reglamento (EB) Nr. 3072/95 3 straipsnio 2 dalis [4] numato, kad intervencinės kainos yra didinamos kiekvieną mėnesį. Šiuo mechanizmu siekiama tam tikru mastu atsižvelgti į saugojimo išlaidas bei privalomųjų mokėjimų už grūdų saugojimą finansavimą, ir į būtinybę užtikrinti, kad atsargų realizavimas atitinka rinkos reikalavimus. Vadovaujantis požiūriu, kuris yra taikomas reformuojant bendrą rinkų organizavimą ryšium su "Darbotvarke 2000" bei siekiant sudaryti galimybes gamintojams per keletą metų organizuoti savo gamybą, kasmėnesiniai padidėjimai turėtų būti nustatomi be jokių apribojimų laiko atžvilgiu, neužkertant kelio pakeitimams, kurių gali prireikti ateityje. Pirmiausia atsižvelgiant į kainų ir palūkanų normų stabilumą, dabar taikomus padidėjimus reikėtų išlaikyti.
(2) Atsižvelgdamas į ryžių gamintojams teikiamą paramą, Reglamento (EB) Nr. 3072/95 6 straipsnis kiekvienai gaminančiai valstybei narei nustato nacionalinį bazinį plotą, išskyrus Prancūziją ir Graikiją, kurioms yra nustatyti du baziniai plotai. Graikija paprašė Kavala, Aitolia ir Akarnania departamentus įtraukti į tą patį bazinį plotą kaip ir Salonikus, Serres ir Fthiotida, kadangi visuose šiuose departamentuose tradicinė kultūra yra ryžiai. Bendra bazinių plotų suma ir kompensacijų dydis lieka nepakitęs.
(3) Siekiant paprastumo ir teisinio aiškumo, nebesvarbios Reglamento (EB) Nr. 3072/95 nuostatos tuo pačiu metu turėtų būti išbrauktos.
(4) Reglamentui (EB) Nr. 3072/95 įgyvendinti reikalingos priemonės turėtų būti patvirtintos pagal 1999 m. birželio 28 d. Tarybos sprendimą 1999/468/EB, nustatantį Komisijai suteiktų įgyvendinimo įgaliojimų vykdymo tvarką [5],
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 3072/95 iš dalies keičiamas taip:
1. 3 straipsnio 2 dalis pakeičiama taip:
"2. Per 4 straipsnio 1 dalyje numatytus keturis mėnesius intervencinei kainai taikomi mėnesiniai padidinimai. Tokiu būdu liepos mėnesiui apskaičiuota kaina galioja iki rugpjūčio 31 dienos.
Nuo 2000-2001 prekybos metų kasmėnesiniai padidėjimai yra 2 eurai už toną."
2. 6 straipsnyje 3 ir 4 dalys pakeičiamos taip:
"3. Kompensacijų dydis yra toks:
(eurai/ha) |
| 1997-1998 | 1998-1999 | 1999-2000 ir vėliau |
Ispanija | 111,44 | 222,89 | 334,33 |
Prancūzija | | | |
-metropolijos teritorija | 96,35 | 192,70 | 289,05 |
-Prancūzijos Gviana | 131,80 | 263,60 | 395,40 |
Graikija | | | |
-Salonikų, Serres, Kavala, Aitolia, Akarnania ir Fthiotida departamentai | 131,27 | 262,55 | 393,82 |
-kiti departamentai | 131, 27 | 262,55 | 393,82 |
Italija | 106,00 | 212,00 | 318,01 |
Portugalija | 106,18 | 212,36 | 318,53 |
Siekiant geresnės gamybos orientacijos, kompensacijos dydis gali svyruoti mažinant arba didinant kainas, atsižvelgiant į veislę.
Kompensacijos mokamos nuo spalio 16 d. iki gruodžio 31 d. po atitinkamų prekybos metų pradžios.
4. Tokiu būdu kiekvienoje gaminančioje valstybėje narėje yra nustatomas nacionalinis bazinis plotas. Tačiau Prancūzijoje ir Graikijoje yra nustatomi du baziniai plotai. Baziniai plotai yra šie:
Ispanijoje: | 104973 ha |
Prancūzijoje: | |
-metropolijos teritorija: | 24500 ha |
-Prancūzijos Gviana: | 5500 ha |
Graikijoje: | |
-Salonikų, Serres, Kavala, Aitolia, Akarnania ir Fthiotida departamentai | 22330 ha |
-kiti departamentai | 2561 ha |
Italijoje: | 239259 ha |
Portugalijoje: | 34000 ha" |
3. 20 straipsnis išbraukiamas.
4. 22 straipsnis pakeičiamas taip:
"22 straipsnis
1. Komisijai padeda pagal 1992 m. birželio 30 d. Tarybos reglamento (EEB) Nr. 1766/92 dėl bendro grūdų rinkos organizavimo 23 straipsnį [6] įkurtas Grūdų vadybos komitetas, toliau - Komitetas.
2. Kai remiamasi šia dalimi, taikomi Sprendimo 1999/468/EB 4 ir 7 straipsniai.
Sprendimo 1999/468/EB 4 straipsnio 3 dalyje nustatytas laikotarpis yra vienas mėnuo.
3. Komitetas priima savo darbo tvarkos taisykles."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 17 d.